[{"text_idx": "#000000", "text": "Rheilffordd sero net gyntaf y DU"}, {"text_idx": "#000001", "text": "Bydd y Ganolfan Fyd-Eang Rhagoriaeth Rheilffyrdd yn safle pwrpasol ar gyfer ymchwil, profion ac ardystio o\u2019r radd flaenaf o ran cerbydau rheilffyrdd, seilwaith a thechnolegau rheilffordd newydd arloesol a fydd yn llenwi bwlch, nid yn unig ar reilffyrdd y DU, ond ledled Ewrop."}, {"text_idx": "#000002", "text": "Rhwydwaith rheilffyrdd mwy fforddiadwy ar gyfer yfory"}, {"text_idx": "#000004", "text": "Mae\u2019r prosiect, sy\u2019n cynnig buddion i\u2019r diwydiant a\u2019r llywodraeth, i\u2019n hamgylchedd naturiol a\u2019n heconomi\u0308au lleol, yn unigryw o ran ei weledigaeth a\u2019r buddion niferus y bydd yn eu cynnig."}, {"text_idx": "#000005", "text": "Ac yntau\u2019n safle arloesi rheilffyrdd o\u2019r radd flaenaf, bydd GCRE yn dod a\u0302 phobl a syniadau at ei gilydd, gan gefnogi dylunio a datblygu technolegau a chysyniadau newydd dychmygus a all fod yn asgwrn cefn rhwydwaith rheilffyrdd cryfach, gwyrddach a mwy fforddiadwy y dyfodol."}, {"text_idx": "#000006", "text": "Bydd y cyfleuster yn cynnwys dwy ddolen brofi 25KV wedi\u2019u trydaneiddio; un ohonynt yn drac cerbydau rheilffyrdd cyflymdra uchel 6.9km gydag uchafswm cyflymdra o ryw 177km yr awr (mae potensial ar gyfer 201km yr awr yn destun adolygiad) a\u2019r llall yn drac profi seilwaith 4km ~65km yr awr."}, {"text_idx": "#000007", "text": "Bydd cyfleusterau\u2019n cynnwys amgylchedd profi platfform deuol, cyfleusterau storio a chynnal cynnes ar gyfer cerbydau rheilffyrdd, ystafell weithrediadau, adeiladau i staff a chysylltiadau a\u0302\u2019r brif linell. Bydd cyfleusterau modern ar gyfer ymwelwyr a chynadleddau, parc busnes diwydiannol a gwesty."}, {"text_idx": "#000008", "text": "Sefydlwyd GCRE yn 2021 gydag ymrwymiad o \u00a350 miliwn gan Lywodraeth Cymru. Mae Llywodraeth y DU wedi darparu \u00a320m ac mae \u00a37.4m yn fwy yn cael ei ddarparu trwy Innovate UK for Research and Development."}, {"text_idx": "#000010", "text": "Bydd GCRE yn llenwi bwlch strategol yn y DU ac yn Ewrop fel lle i gynnal profion, ymchwil ac ardystio o\u2019r radd flaenaf o ran cerbydau rheilffyrdd, seilwaith, technoleg a syniadau newydd, gan helpu cyflymu arloesedd a dod a\u0302 chynhyrchion newydd i\u2019r farchnad yn gyflymach."}, {"text_idx": "#000012", "text": "Bydd GCRE yn cefnogi gwerth gwell am arian ac yn cefnogi rheoli costau\u2019n well trwy brofi syniadau ac arloesiadau newydd cyn eu defnyddio mewn prosiectau pwysig, gan helpu datblygu\u2019r systemau trafnidiaeth, fel eu bod yn gyflymach ac yn fwy effeithlon yn y dyfodol. Bydd angen cyfiawnhau a rhoi cyfrif am bob ceiniog o fuddsoddiad cyhoeddus mewn prosiectau seilwaith mawr mor effeithlon ac mor effeithiol ag y bo modd \u2013 dyna ble gall GCRE helpu."}, {"text_idx": "#000013", "text": "Bydd GCRE yn cefnogi ein hangen brys, cyfunol, i fynd i\u2019r afael a\u0302\u2019r argyfwng hinsawdd a chyrraedd sero net trwy helpu datblygu technolegau rheilffordd a thrafnidiaeth newydd a all gael eu defnyddio\u2019n gyflymach i leihau allyriadau carbon ac annog mwy o bobl i ddefnyddio ein rheilffyrdd. Yn syml, rhaid i\u2019r DU fodloni\u2019r targedau estynedig, cyfreithiol rwymol i leihau carbon y mae wedi\u2019u gosod erbyn 2050, a bydd hynny\u2019n golygu datblygu technolegau rheilffyrdd newydd fel hydrogen a batri a all gefnogi\u2019r gwaith hwnnw."}, {"text_idx": "#000014", "text": "Bydd GCRE yn creu swyddi tymor hir, o ansawdd da ac yn cefnogi creu sgiliau newydd, gan ddod yn brosiect atyniadol a all ddenu buddsoddiadau eraill o ansawdd uchel."}, {"text_idx": "#000015", "text": "Dechreuodd ymarfer caffael cyhoeddus ar 23 Tachwedd i sicrhau buddsoddiad preifat ar gyfer y prosiect. Disgwylir y bydd y broses hon yn dod i ben yn hydref 2023."}, {"text_idx": "#000017", "text": "GCRE yn croesawu rownd gyntaf o arian arloesi adeiladu rheilffyrdd"}, {"text_idx": "#000019", "text": "Ein huchelgais yw sefydlu\u2019r Ganolfan Fyd-Eang Rhagoriaeth Rheilffyrdd yn brif safle Ewrop ar gyfer arloesedd rheilffyrdd. Daw\u2019n siop un stop ar gyfer y diwydiant, gan ddarparu ymchwil, profi ac ardystio o\u2019r radd flaenaf o ran technolegau newydd a syniadau newydd a all fod fod yn asgwrn cefn rheilffyrdd cryfach, gwyrddach a mwy fforddiadwy y dyfodol."}, {"text_idx": "#000020", "text": "I gyflawni hyn, bydd GCRE yn chwilio am ro\u0302l arwain yn ein diwydiant, sy\u2019n cyfrannu at y weledigaeth, ac yn darparu\u2019r platfform i drawsnewid a chyflymu arloesi rheilffyrdd ohono, er mwyn i ni allu mynd i\u2019r afael a\u0302\u2019r heriau rydym ni\u2019n eu hwynebu ar y cyd \u2013 gan gynnwys cefnogi ein llwybr at sero net, cyfrannu at economi decach a chreu swyddi gwyrdd newydd ar gyfer y genhedlaeth hon, a chenedlaethau\u2019r dyfodol."}, {"text_idx": "#000021", "text": "Os hoffech gael eich diweddaru gyda'r datblygiadau am y prosiect Canolfan Fyd-eang Rhagoriaeth Rheilffyrdd, cofrestrwch eich e-bost yma."}]